

UDHËZIM
Nr. 22, datë 16.7.2019

PËR DISA SHTESA E NDRYSHIME NË UDHËZIMIN NR. 10, DATË 9.3.2015 “PËR PËRCAKTIMIN E PROCEDURAVE PËR MENAXHIMIN NËPËRMJET FONDIT KOMBËTAR TË BASHKËFINANCIMIT TË BUXHETIT TË SHTETIT PËR PROJEKTET IPA”, I NDRYSHUAR

Në mbështetje të nenit 102, pika 4, të Kushtetutës së Republikës së Shqipërisë, të nenit 11, të ligjit nr. 44/2015, datë 30.4.2015 “Kodi i Procedurave Administrative të Republikës së Shqipërisë”, të ligjit nr. 9936, datë 26.6.2008 “Për menaxhimin e sistemit buxhetor në Republikën e Shqipërisë”, i ndryshuar, të ligjit nr. 10296, datë 8.7.2010, “Për menaxhimin financiar dhe kontrollin”, ligjit nr. 9840, datë 10.12.2007 “Për ratifikimin e ‘Marrëveshjes kuadër ndërmjet Këshillit të Ministrave të Republikës së Shqipërisë dhe Komisionit të Komuniteteve Evropiane, për rregullat e bashkëpunimit për asistencën për Shqipërinë, në kuadër të zbatimit të Instrumentit të Parazgjerimit (IPA)’”, të ligjit nr. 37/2015, datë 9.4.2015 “Për ratifikimin e Marrëveshjes kuadër ndërmjet Republikës së Shqipërisë, përfaqësuar nga Këshilli i Ministrave i Republikës së Shqipërisë dhe Komisioni Evropian, për rregullat e zbatimit të mbështetjes financiare të BE-së, për Shqipërinë, në kuadër të instrumentit për asistencën e paraanëtarësimit (IPA II)”, VKM-së nr. 23, datë 12.1.2011, “Për përcaktimin e funksioneve, të përgjegjësive dhe të marrëdhënieve ndërmjet autoriteteve të strukturave të menaxhimit të decentralizuar të asistencës së Bashkimit Evropian, në kuadër të Instrumentit të Parazgjerimit (IPA), komponenti I: Asistenca e Tranzicionit dhe Forcimi Institucional”, e ndryshuar, VKM-së nr. 541, datë 18.6.2015 “Për përcaktimin e funksioneve, të përgjegjësive dhe të marrëdhënieve ndërmjet autoriteteve dhe strukturave të menaxhimit indirekt të asistencës së Bashkimit Evropian, në kuadër të instrumentit të Asistencës së Paraanëtarësimit IPA II (2014–2020)” dhe VKM-së nr. 966, datë 2.12.2015 “Për përcaktimin e funksioneve, të përgjegjësive dhe të marrëdhënieve ndërmjet autoriteteve dhe strukturave të menaxhimit indirekt të asistencës së Bashkimit Evropian, në kuadër të Instrumentit të Asistencës së Paraanëtarësimit IPARD II (2014–2020), Sektori i Bujqësisë dhe Zhvillimit Rural, ministri i Financave dhe Ekonomisë 

UDHËZON:

Në udhëzimin nr. 10, datë 9.3.2015 “Për përcaktimin e procedurave për menaxhimin, nëpërmjet Fondit Kombëtar të bashkëfinancimit të buxhetit të shtetit, për projektet IPA”, i ndryshuar, bëhen shtesat e ndryshimet si vijon:
1. Pas pikës I, shtohet pika I.1, me përmbajtje si në vijim:
“I.1 Detyrime financiare të përfituesit 
Detyrime financiare të përfituesit, në kuptimin e këtij udhëzimi, janë të gjitha detyrimet financiare kontraktuale, fiskale apo të çdo natyre tjetër, kundrejt kontraktorit, institucioneve shtetërore apo Komisionit Evropian, të tilla si: bashkëfinancim, TVSH, penalitete apo korrektime financiare, të lindura në kuadër të zbatimit apo për shkak të një kontrate të menaxhuar në mënyrë të decentralizuar.”.
2. Në pikën II.3, paragrafi i dytë, në fund të fjalisë, shtohet:
“.... ku pasqyrohen të gjitha detyrimet financiare të përfituesit sipas rastit.”.
3. Në pikën III.1 bëhen shtesat, si vijon: 
Në paragrafin e parë, pas togfjalëshit “...fondeve të bashkëfinancimit dhe TVSH-së...”, shtohet togfjalëshi “... apo çdo detyrimi tjetër financiar...”;
Në paragrafin e dytë, pas togfjalëshit “...kostove respektive të bashkëfinancimit dhe/ose TVSH-së…”, shtohet togfjalëshi “…apo detyrime financiare të tjera…”.
Në paragrafin e katërt, togfjalëshi “bashkëfinancimit dhe/ose TVSH-së” zëvendësohet me togfjalëshin “detyrimeve financiare të përfituesit”. 
4. Në pikën III.2, paragrafi i parë, ndryshohet në përmbajtje si vijon:
“Detyrimet financiare të përfituesit të projektit/kontratës së financuar/bashkëfinancuar nga BE-ja, nga buxheti i shtetit (fondi i planifikuar në strukturën përkatëse të buxhetit vjetor në Nj.Sh.Q.P) transferohen nga llogaria e unifikuar e Thesarit “Depozitë e Qeverisë”, në Bankën e Shqipërisë (TSA) në llogarinë bankare të dedikuar të Fondit Kombëtar, brenda 15 ditësh nga marrja e kërkesës së Fondit Kombëtar/ZKA-së drejtuar sekretarëve të përgjithshëm (zyrtarëve autorizues të NJSHQP-ve) për kalimin e shumës përkatëse të detyrimit financiar.”.
5. Në pikën III.4, shtohet një paragraf me përmbajtje si vijon:
 “Në rastet kur në përfundim të projektit/kontratës rezulton tepricë gjendje në llogarinë e Fondit Kombëtar të fondeve të transferuara nga përfituesi brenda të njëjtit vit buxhetor, brenda 30 ditëve nga përfundimi i projektit/kontratës Fondi Kombëtar merr masat për kryerjen e rakordimeve të nevojshme me përfituesin dhe kthimin e shumës së papërdorur në TSA. Në rast se tepricat janë fonde të mbartura nga vitet buxhetore paraardhëse, ato kthehen në Depozitën e Qeverisë me përshkrimin “Kthim fondesh të papërdorshme/kontrata XXX/përfitues YYYY”.”
6. Në pikën V, paragrafi i dytë ndryshohet në përmbajtje si vijon:
“Ministria përgjegjëse për financat merr masat për planifikimin e një fondi të dedikuar për mbulimin e financimit afatshkurtër. Fondi programohet nën programin “Ekzekutimi i pagesave të ndryshme”, llogaria ekonomike 6040000, me emërtimin “Financim afatshkurtër për Fondin Kombëtar” . 
[bookmark: _GoBack]Fondi Kombëtar, çdo vit, duke respektuar afatet e dorëzimit të kërkesave buxhetore vjetore dhe afatmesme, përgatit dhe dorëzon pranë drejtorisë përgjegjëse për financën, në ministrinë përgjegjëse për financat, parashikimin për fondin e nevojshëm për financimin e mundshëm afatshkurtër. Parashikimi bazohet në informacionin e disponueshëm nga Fondi Kombëtar duke marrë në konsideratë edhe vlerën e pagesave të parashikuara në vitin buxhetor për të cilin bëhet planifikimi, si dhe financimet afatshkurtra të ndodhura në tre vitet më të fundit buxhetore. 
Fondi Kombëtar rakordon me drejtorinë përgjegjëse për financën, në ministrinë përgjegjëse, për financat para çdo procesi planifikimi apo rishikimi të buxhetit, me qëllim planifikimin e një fondi sa më realist. 
Në rastet kur fondi i buxhetuar si më sipër, nuk është i mjaftueshëm për mbuluar shumën e nevojshme për financim afatshkurtër, Fondi Kombëtar, bashkëpunon me drejtorinë përgjegjëse për buxhetin në ministrinë përgjegjëse për financat, për marrjen e masave për gjetjen e burimit të financimit brenda mundësive të buxhetit të shtetit të miratuar.”.
Ky udhëzim hyn në fuqi pas botimit në Fletoren Zyrtare.

